Korkein hallinto-oikeus pysyi hallinto-oikeuden linjalla ja hylkäsi Verohallinnon valituksen. Näin ollen veronkiertotapaukseen liittyvät paperit on tietopyynnön mukaisesti luovutettava niitä pyytäneelle toimittajalle.

Toimittaja Jarno Liski pyysi Verohallinnolta jäljennöksiä verotuspäätöksistä, jotka liittyivät niin sanottuun LGT-pankin veronkiertotapaukseen.

Verohallinto hylkäsi tietopyynnön ja kieltäytyi luovuttamasta päätöksiä, jolloin Liski vei asian hallinto-oikeuteen.

Hallinto-oikeus ja lopulta vielä Korkein hallinto-oikeus päätti, että paperit on luovutettava Liskille tietopyynnön mukaisesti.

Toimittaja Jarno Liski pyysi hallinto-oikeutta kumoamaan Verohallinnon päätöksen, jonka mukaan Liskille ei luovutettaisi tämän pyytämiä verotuspäätöksiä. OUTI JÄRVINEN/KL / TIINA SAARI

Korkein hallinto-oikeus on määrännyt Verohallinnon luovuttamaan parin vuoden takaiseen veroparatiisi-juttuun liittyviä asiakirjoja niitä pyytäneelle toimittaja Jarno Liskille.

Aiemmin Yleisradion palveluksessa työskennellyt ja sittemmin vapaana toimittajana uraansa jatkava Liski teki vuonna 2015 Verohallinnolle tietopyynnön niin sanottuja Liechtenstein-tapauksia koskevista verotuspäätöksistä. Verohallinnon hylättyä tietopyynnön ja täten kieltäydyttyä luovuttamasta papereita, lähti Liski hakemaan tietoja oikeusteitse.

Hallinto-oikeus oli päättänyt vuonna 2016, että Liskillä on oikeus saada nähtäväksi jäljennökset tietopyyntönsä mukaisista asiakirjoista. Verohallinto ei kuitenkaan taipunut hallinto-oikeuden päätökseen ja asiasta väännettiin vielä Korkeimmassa hallinto-oikeudessakin. Päätös ei kuitenkaan lopulta muuttunut mihinkään.

Tunnistaminen mahdollista

Liski on kirjoittanut Yle Uutisille Liechtensteinin veronkiertotapauksesta useita juttuja muun muassa vuonna 2013, jolloin kummasteltiin esimerkiksi veronkiertotutkinnan vähäisiä toimenpiteitä.

Pari vuotta myöhemmin, vuonna 2015, Liski pyysi Verohallinnolta jäljennöksiä tapaukseen liittyvistä verotuspäätöksistä niin, että niistä on poistettu verovelvollisia henkilöitä yksilöivät tiedot. Lisäksi Liski vielä täsmensi, ettei kaipaa päätöksiä sellaisten henkilöiden osalta, jotka olivat aiemmin julkisuudessa tapauksen tiimoilta esiintyneet.

Verohallinto hylkäsi tietopyynnön ja kieltäytyi toimittamasta jäljennöksiä.

Verohallinnon mukaan päätöksissä kyseessä olevien henkilöiden tunnistaminen olisi mahdollista vertailemalla päätösten muuta sisältöä julkisiin verotietoihin. Lisäksi päätösten sisältö muuttuisi mahdottomaksi ymmärtää sen jälkeen, kun kaikki tunnistamisen mahdollistavat tiedot on papereista poistettu, Verohallinto perusteli.

Verohallinto perusteli hylkäyspäätöstään myös Suomen ja Australian välisellä sopimuksella. Vuonna 2007 solmitun sopimuksen mukaan kummankin maan viranomaiset vaihtavat keskenään verotustietoja, jotta kaksinkertainen verotus ja veron kiertäminen saataisiin mahdollisimman tehokkaasti estettyä.

Verohallinnon mukaan tietojen luovuttaminen sotisi sopimuksen salassapitopykäliä vastaan ja heikentäisi Suomen uskottavuutta kansainvälisissä sopimusneuvotteluissa.

Paperit toimittajalle

Korkein hallinto-oikeus totesi päätöksessään, että asiakirjat voidaan luovuttaa. KHO:n mukaan asiakirjan salassapitoa ei voida perustaa siihen, että tietoja yhdistelemällä olisi mahdollista saada selville ihmisten henkilöllisyyksiä tai tehdä niistä päätelmiä. Oikeuden mukaan päätösten sisältö myös pysyi ymmärrettävänä tunnistetietojen poistamisen jälkeenkin.

Mitä tuli Suomen kansainvälisiin suhteisiin ja Australian kanssa tehtyyn sopimukseen, näki oikeus ettei maiden välisessä sopimuksessa ole pykälää, joka estäisi tietojen luovuttamisen.